《送竺甥秀》
宋代·陈著

恭惟吾外祖，盛德表一乡。
身都云南瑞，一母十郎娘。
吾母实居长，钟爱非寻常。
择婿流俗外，眼高意见长。
岂无富豪子，熟视不得当。
吾父本儒家，诗礼夙自将。
乃以吾母妻，相期早腾骧。
谁知古罍洗，不入盆盎场。
回溯外祖心，终老弗能忘。
膝閒出苦语，此心汝其偿。
饮泣何敢受，负山类蚊虻。
二十一年閒，母没父亦亡。
我发既种种，杏园仅沾芳。
著鞭幸有路，盖与忽仆僵。
前言空在耳，欲报天茫茫。
吾婿在吾前，吾子罗吾旁。
努力各努力，世道须明昌。
听之勿藐藐，方来那可量。
庶几未了事，发为前人光。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。